**Отчет на заместник министър-председателя и министър на транспорта и съобщенията Гроздан Караджов по изпълнението на мерките от Програмата за управление на Република България за периода 2025-2029 г.**

*Отчетът включва мерките в секторите “Транспорт и съобщения”, “Икономика и индустрия”, “Здравеопазване” и “Култура”*

* Изготвена и одобрена е от Министерски съвет Работна програма за изпълнение на мерки за безопасност на движението по пътищата;
* Подготвени са 6 административни и 8 законодателни мерки за създаване на облекчени режими за достъп на работна ръка от трети страни;
* Намерено е устойчиво техническо решение за ползване на средствата за претегляне на масата на товарни превозни средства в движение с висока скорост;
* Включват се нови проекти за публично-частно партньорство в Актуализиран план за действие за държавните концесии за периода 2021 – 2027 г.

**ТРАНСПОРТ И СЪОБЩЕНИЯ**

* Започна изпълнението на инвестицията „Широкомащабно разгръщане на цифрова инфраструктура на територията на България“. Приети са изменения в Закона за електронните съобщителни мрежи и физическа инфраструктура за ускоряване на процедурите при реализация на проекта. Оценяват се подадените проектни предложения. Предстои сключване на договорите.
* Изпълнява се договорът за доставка на 9 електрически маневрени локомотиви - 5 вече са доставени, а останалите до 31.08.2026 г.
* Изпълнява се договорът за доставка на 25 едноетажни нулевоемисионни електрически мотрисни влака. Подвижният състав ще бъде доставен до 31.08.2026 г.
* Подписан е договор за доставка на 35 едноетажни нулевоемисионни електрически мотрисни влака. 12 мотриси ще бъдат доставени до 31.08.2026 г., а останалите 23 броя – до 30.07.2027г.
* Допълнително е предложен за финансиране по Националния план за възстановяване и устойчивост проект за доставката на 10 биодизелови мотриси за обслужване на неелектрифицираните участъци от жп мрежата.
* На ЕК е изпратен за съгласуване проекта на условия за възлагане на нов договор за обществени превозни услуги с железопътен транспорт. Очаква новите договори да бъдат подписани до края на годината.
* Приета е оценката за въздействие и се изготвя текста на изцяло нов Закон за обществения транспорт с обща Национална транспортна схема.
* Извършват се подготвителни действия за възлагане на концесии на редица пристанищни терминали и летища в България.
* Подготвени са промени в Закона за автомобилните превози, с които да се приравни хартиената товарителница към цифров еквивалент.
* Въведена е в експлоатация Единната информационна система на Изпълнителна агенция „Автомобилна администрация“. Окончателното приключване на процеса се очаква през юли 2025 г.
* Започна надграждането на ГИС базираната Електронна платформа „Единна информационна точка“, която ще поддържа и Национална точка за достъп до данни за обществения транспорт;
* Открита е процедурата за подпомагане на интермодални оператори и развитие на съществуващи терминали на стойност 34,5 млн. лева;
* В НС са внесени промени в Закона за пощенските услуги за получаване в пълен размер на компенсацията от „Български пощи“ ЕАД. Подадени са и нотификации в ЕК.
* Предприети са мерки за подобряване на жп безопасността, които вече дават резултат: 40% по-малко произшествия и 23% по-малко инциденти;
* Въведе се електронно мобилно приложение за контрол върху обучението и изпитите на бъдещите водачи на автомобили, което от 12 юли 2025 г. ще е задължително за всички;
* Изготвени са промени в Закона за автомобилните превози с цел засилване на контрола над претоварването на тежки пътни превозни средства;
* Изготвен и внесен в НС е проект на промени в Закона за гражданското въздухоплаване с цел въвеждане на контрол върху използването на безпилотни летателни средства в забранени зони;

**ИКОНОМИКА И ИНДУСТРИЯ**

* Разработена е Годишната програма за 2025 г., в която са включени 126 мерки за подпомагане на МСП в областта на предприемачеството, достъпа до пазари и финансиране, дигитализацията, повишаване на уменията, бизнес средата и околната среда. В изпълнението на мярката са включени 18 институции.
* Разработен е и концептуален план за надграждане на Националния инвестиционен портал, който да отговаря на нуждите на инвеститорите и заинтересованите страни.
* Активно се подпомага участието на български предприятия в международни процедури на НАТО и ЕС. Проведени са информационни кампании, в резултат на което са номинирани 8 български дружества за участие в 14 тръжни процедури на НАТО.
* Изготвен е ЗИД на Закона за потребителския кредит с цел адаптиране на правната рамка за защита на потребителите към новите форми на потребителски кредит чрез регулиране предоставянето на потребителски кредит онлайн и на нови бизнес модели за предоставяне на кредит на потребителите, в т.ч. продажбите на стоки и услуги на разсрочено плащане.
* Изготвени са законопроекти с цел подобряване на правната рамка за предоставяне на финансови услуги от разстояние, регулиращи правото на отказ на потребителите от договора от разстояние и предоставяне на адекватни разяснения на потребителите;
* В ход е подготовката на бизнес форум с Казахстан и на бизнес форум с Унгария в рамките на сесиите на смесените комисии. Съгласувано е провеждане на бизнес форуми с Кралство Саудитска Арабия и Япония.
* България разработва първия си проект по Регламента за нулеви нетни емисии и създава Единно звено за контакт, което ще подпомага кандидатстването и оценката на проекти за чисти технологии.

**ЗДРАВЕОПАЗВАНЕ**

* Ускорено е изграждането на Националната многопрофилна болница за активно лечение на деца;
* Разширен е обхватът на скрининга на социалнозначими заболявания, пренаталния и неонаталния скрининг. Изготвен е проект на Национален план за развитие на широкообхватен пренатален и неонатален скрининг и скрининг на социалнозначими заболявания, който предстои да бъде внесен за одобрение от Министерския съвет.
* Обновени и модернизирани са три филиала за спешна медицинска помощ, които са въведени в експлоатация. Доставени още 5 линейки с повишена проходимост в труднодостъпни райони.
* Увеличени са възнагражденията в системата на Министерство на здравеопазването, в т.ч. и на спешната медицинска помощ, съгласно политиката по доходите.
* Осигурени са допълнителни средства за финансиране на психиатричната помощ, в т.ч. ръст на възнагражденията в държавните психиатрични болници с 50 % и ръст на субсидиите за Центровете за психично здраве и психиатричните отделения към лечебните заведения за болнична помощ с 40%.
* Извършени са нормативни промени за разширяване обхвата на Специализираната електронна система за проследяване и анализ на лекарствените продукти, включени в Позитивния лекарствен списък на Република България.
* Приет е Закон за бюджета на Националната здравноосигурителна каса за 2025 г., в който са предвидени условия за субсидиране на аптеки в труднодостъпни и отдалечени райони, включително и създаване на условия за денонощен достъп до лекарствени продукти.
* Осигурена е финансова подкрепа за 170 специализанти по определени специалности с най-голям недостиг от специалисти или в определени области на страната с установен недостиг.
* Изготвя се Национална програма за превенция на хроничните незаразни болести (2026-2030), а на финален етап е приемането на Национална стратегия за борба с наркотиците (2025-2029 г.).
* Въвеждат се нови Национални програми за превенция, обучения на специалисти от детско и училищно здравеопазване, на специалисти, работещи по проблемите на зависимостите, разкриване на нови места в програми за психосоциална рехабилитация.
* Доставени са още 2 броя хеликоптери за оказване на спешна медицинска помощ по въздуха (до момента 3). До края на годината се очакват още 2 броя.
* Сключени са договори и е започнало строителството във всички предвидени по НПВУ 18 структури от системата на психиатричната помощ в страната.
* Постигнат е съществен напредък по модернизирането на центровете за интервенционална диагностика и ендоваскуларно лечение на мозъчно съдови заболявания.
* Сключени са договори за доставка на апаратура за диагностика на онкологични заболявания и лъчелечение в 14 лечебни заведения за болнична помощ в страната. По договорите предстои да бъде извършен монтаж на 10 броя линейни ускорителя и 3 броя циклотронни комплекса.
* Предстои доставка на апаратура в 36 лечебни заведения за болнична помощ в страната с разкрити клиники/отделения по педиатри, като обществените поръчки са на финален етап.
* Сключен е договор за изграждане на Национална цифрова платформа за медицинска диагностика, чрез която ще се осъществява обмен на образни изследвания на пациентите.

**КУЛТУРА**

* Изготвен е проект на Закон за филмовата индустрия, който предвижда създаването на съвременна нормативна рамка за устойчиво развитие и стратегическа подкрепа на българската филмова индустрия.
* Започва дейността си работна група, която има за задача да анализира и актуализира Методиката за финансиране на държавните културни институти в областта на сценичните изкуства. В работната група ще бъдат включени представители на гилдиите в тази област. Основната цел е прецизиране на финансовите модели и критериите за разпределение на публичните средства, с оглед повишаване на прозрачността, ефективността и справедливостта при подпомагането на културните институции.
* За първи път от приемането на Закона за закрила и развитие на културата през 1999 г. през следващата 2026 година ще има Национален културен календар. Разписаните в нормативните актове процедури са в ход и се предвижда в средата на тази година Министерският съвет да одобри Националния културен календар за 2026 г.
* Активно се работи по Регистър на професионалните артисти и специалисти в областта на културата, който ще представлява централизирана, актуализирана и достоверна база данни за професионалистите в сектора. Целта е улесняване на политиките и програмите за подкрепа на културната общност.